Kamu bisa jelasin ke aku soal Kanggaru dalam bahasa melayu?

Kanggaru () atau kangguru () ialah sejenis marsupial yang tergolong dalam keluarga Macropodidae. Dalam kegunaan am istilah ini digunakan untuk menghuraikan spesies terbesar dalam keluarga tersebut, iaitu kanggaru merah, kanggaru antelop, dan kanggaru kelabu timur dan kanggaru kelabu barat dalam genus Macropus. Kanggaru endemik kepada benua Australia. Kerajaan Australia menganggarkan 42.8 juta ekor kanggaru hidup dalam kawasan tuaian komersil negara tersebut pada tahun 2019, menurun daripada 53.2 juta ekor pada tahun 2013.

Kanggaru mempunyai kaki belakang yang besar dan kuat untuk melompat, ekor yang besar dan berotot untuk mengimbangkan diri, dan kepala kecil. Kanggaru betina mempunyai kantung iaitu marsupium untuk melengkapkan perkembangan posnatum anak. Secara amnya, kanggaru yang lebih besar lebih mampu menyesuaikan diri kepada perubahan yang dibawa ke landskap Australia oleh manusia, sementara kebanyakan saudaranya yang lebih kecil pula diancam kepupusan.

Kanggaru merupakan satu ikon negara Australia: haiwan ini sering ditampilkan pada jata negara ini dan bentuk matawangnya, dan juga digunakan oleh kebanyakan pertubuhan Australia, termasuk syarikat penerbangan Qantas. Banyak pasukan sukan Australia dinama sempena kanggaru. Kanggaru juga banyak ditemui dalam filem, televisyen, mainan dan cenderamata di seluruh dunia. Kanggaru liar diburu sebagai sumber daging dan bulu, selain juga untuk mempertahankan padang ragut.